Document ID: 32004D0295

Απόφαση του Συμβουλίου
της 22ας Μαρτίου 2004
με την οποία εξουσιοδοτείται η Ιταλία να εφαρμόσει μέτρο παρέκκλισης από το άρθρο 21 της έκτης οδηγίας 77/388/ΕΟΚ του Συμβουλίου, της 17ης Μαου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών
(2004/295/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
την συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση(1), και ιδίως το άρθρο 27,
την πρόταση της Επιτροπής,
Εκτιμώντας τα ακόλουθα:
(1) Σύμφωνα με το άρθρο 27 παράγραφος 1 της οδηγίας 77/388/ΕΟΚ, το Συμβούλιο δύναται αποφασίζοντας ομόφωνα, κατόπιν προτάσεως της Επιτροπής, να επιτρέψει σε κάθε κράτος μέλος τη λήψη ή την παράταση ειδικών μέτρων παρέκκλισης από την οδηγία αυτή, με σκοπό την απλοποίηση της διαδικασίας επιβολής του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.
(2) Με επιστολή που καταχωρίθηκε στις 31 Οκτωβρίου 2003 στη Γενική Γραμματεία της Επιτροπής, η ιταλική κυβέρνηση ζήτησε την άδεια να εφαρμόσει ειδικό καθεστώς φορολόγησης στον τομέα των απορριμμάτων.
(3) Τα άλλα κράτη μέλη ενημερώθηκαν για την αίτηση της Ιταλίας στις 28 Νοεμβρίου 2003.
(4) Η υπό εξέταση παρέκκλιση αποσκοπεί να επιτρέψει στην Ιταλία να ορίσει ως υπόχρεο του φόρου τον αποδέκτη συγκεκριμένων ειδών παραδόσεων στον τομέα των απορριμμάτων. Σύμφωνα με το άρθρο 17 παράγραφος 2 στοιχείο α) της οδηγίας 77/388/ΕΟΚ, ο αποδέκτης των παραδόσεων απορριμμάτων θα μπορεί να εκπίπτει τον οφειλόμενο φόρο για τις παραδόσεις αυτές. Το μέτρο αυτό θα πρέπει να αμβλύνει τα προβλήματα που αντιμετωπίζουν οι φορολογικές αρχές ως προς την είσπραξη του ΦΠΑ στον τομέα αυτόν, χωρίς να επηρεάζεται το ύψος του οφειλόμενου φόρου.
(5) Το αιτούμενο μέτρο πρέπει να θεωρηθεί καταρχάς και κατά κύριο λόγο ως ένα μέτρο που αποσκοπεί στην αποτροπή ορισμένων ειδών φοροδιαφυγής στον τομέα της ανακύκλωσης απορριμμάτων, όπως η μη καταβολή του τιμολογούμενου ΦΠΑ από επιχειρηματίες που δραστηριοποιούνται στη συλλογή, διαλογή και βασική μεταποίηση απορριμμάτων, τα ίχνη των οποίων χάνονται στη συνέχεια. Το μέτρο αποσκοπεί επίσης στην απλούστευση της εργασίας των φορολογικών αρχών.
(6) Το μέτρο είναι ανάλογο προς τους επιδιωκόμενους στόχους, δεδομένου ότι δεν προορίζεται να εφαρμοσθεί σε όλες τις φορολογητέες πράξεις στον οικείο τομέα, αλλά μόνο σε συγκεκριμένες πράξεις που εγείρουν σημαντικά προβλήματα φοροδιαφυγής.
(7) Στις 7 Ιουνίου 2000, η Επιτροπή δημοσίευσε στρατηγική που αποβλέπει στη βελτίωση της λειτουργίας του συστήματος ΦΠΑ βραχυπρόθεσμα, στην οποία η Επιτροπή δεσμεύτηκε να προβεί στον εξορθολογισμό της πληθώρας των παρεκκλίσεων που ισχύουν σήμερα. Εντούτοις, σε ορισμένες περιπτώσεις, ο εξορθολογισμός αυτός θα μπορούσε να συνίσταται στην επέκταση σε όλα τα κράτη μέλη της ισχύος ορισμένων παρεκκλίσεων οι οποίες έχουν αποδειχθεί ιδιαίτερα αποτελεσματικές.
(8) Από πρόσφατες επαφές που είχε η Επιτροπή με ορισμένες εθνικές διοικήσεις και εκπροσώπους του τομέα προκύπτει ότι ενδέχεται να είναι αναγκαίο ένα ειδικό καθεστώς προσαρμοσμένο στον τομέα, προκειμένου να διασφαλισθεί η δικαιότερη φορολόγηση όλων των ενδιαφερομένων επιχειρηματιών της Κοινότητας. Η Επιτροπή προτίθεται να εκπονήσει πρόταση για ειδικό καθεστώς στον τομέα της ανακύκλωσης απορριμμάτων.
(9) Συνεπώς, η εν λόγω παρέκκλιση θα πρέπει να λήξει την ημερομηνία έναρξης ισχύος ειδικού καθεστώτος για την εφαρμογή ΦΠΑ στον τομέα της ανακύκλωσης απορριμμάτων, αλλά όχι αργότερα από τις 31 Δεκεμβρίου 2005.
(10) Η παρέκκλιση δεν έχει αρνητικές επιπτώσεις στους ίδιους πόρους των Ευρωπαϊκών Κοινοτήτων που προέρχονται από τον ΦΠΑ, ούτε επηρεάζει το ύψος του ΦΠΑ που επιβάλλεται στο τελικό στάδιο,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση του άρθρου 21 παράγραφος 1 στοιχείο α) της οδηγίας 77/388/ΕΟΚ, όπως διατυπώνεται στο άρθρο 28ζ αυτής, η Ιταλική Δημοκρατία εξουσιοδοτείται να ορίσει, ως υπόχρεους για την καταβολή του ΦΠΑ, τους αποδέκτες των παραδόσεων αγαθών και παροχών υπηρεσιών που αναφέρονται στο άρθρο 2 της παρούσας απόφασης.
Άρθρο 2
Ο αποδέκτης των παραδόσεων αγαθών και παροχών υπηρεσιών μπορεί να ορίζεται ως υπόχρεος για την καταβολή του ΦΠΑ στις ακόλουθες περιπτώσεις:
- παραδόσεις, και σχετικές εργασίες, απορριμμάτων σιδήρου και παλαιοσιδήρου, καθώς και γυαλιού, χαρτιού και χαρτονιού, ρακών, κοκάλων και δέρματος, καουτσούκ και πλαστικού, συμπεριλαμβανομένων των παραδόσεων των υλικών αυτών μετά από μεταποίηση που υφίστανται όπως καθαρισμό, στίλβωση, διαλογή, κοπή ή χύτευση σε πλινθώματα,
- παραδόσεις, και σχετικές εργασίες, σιδηρούχων και μη σιδηρούχων ημικατεργασμένων προϊόντων, όπως ακατέργαστου χυτοσιδήρου, καθαρισμένου χαλκού και κραμάτων χαλκού, ακατέργαστου νικελίου και αργιλίου.
Άρθρο 3
Η παρούσα απόφαση λήγει την ημερομηνία έναρξης ισχύος ειδικού καθεστώτος για την εφαρμογή ΦΠΑ στον τομέα της ανακύκλωσης απορριμμάτων που τροποποιεί την οδηγία 77/388/ΕΟΚ, αλλά όχι αργότερα από τις 31 Δεκεμβρίου 2005.
Άρθρο 4
Η παρούσα απόφαση απευθύνεται στην Ιταλική Δημοκρατία.
Βρυξέλλες, 22 Μαρτίου 2004.

Labels: 2
15
18
20